31998R1198
L 166/3
JURNALUL OFÍCIAL AL UNIUNII EUROPENE
REGULAMENTUL (CE, CECO, EURATOM) NR. 1198/1998 AL CONSILIULUI
din 5 iunie 1998
de modificare a Regulamentului (Euratom, CECO, CEE) nr. 549/69 de stabilire a categoriilor de funcționari și alți agenți ai Comunităților Europene cărora li se aplică dispozițiile articolului 12, ale articolului 13 al doilea paragraf și ale articolului 14 din Protocolul privind privilegiile și imunitățile Comunităților
CONSILIUL UNIUNII EUROPENE,
având în vedere Tratatul de instituire a unui Consiliu unic și a unei Comisii unice a Comunităților Europene,
având în vedere Protocolul privind privilegiile și imunitățile Comunităților Europene și, în special, articolele 16 și 23 ale acestuia,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Justiție (3),
având în vedere avizul Curții de Conturi (4),
(1)
întrucât Institutul Monetar European a emis un aviz (5);
(2)
întrucât Banca Centrală Europeană a fost deja instituită;
(3)
întrucât este oportun ca aplicarea Regulamentului (Euratom, CECO, CEE) nr. 549/69 (6) să fie extinsă la Banca Centrală Europeană, pentru ca membrii personalului Băncii Centrale Europene, având în vedere funcțiile, responsabilitățile și situația lor specială, să beneficieze de aceleași privilegii, imunități și facilități,
ADOPTĂ PREZENTUL REGULAMENT:
Articolul 1
Articolul 4a din Regulamentul (Euratom, CECO, CEE) nr. 549/69 se abrogă începând cu data următoare datei finalizării lichidării Institutului Monetar European.
Articolul 2
În Regulamentul (Euratom, CECO, CEE) nr. 549/69 se introduce următorul articol:
„Articolul 4c
Fără a aduce atingere dispozițiilor articolului 23 din Protocolul privind privilegiile și imunitățile Comunităților Europene cu privire la membrii Consiliului Guvernatorilor și ai Consiliului General al Băncii Centrale Europene, privilegiile și imunitățile prevăzute la articolul 12, articolul 13 al doilea paragraf și articolul 14 din protocol se aplică în aceleași condiții și în cadrul acelorași limite ca cele prevăzute la articolele 1, 2 și 3 din prezentul regulament:
-
personalului Băncii Centrale Europene;
-
persoanelor care primesc pensii de invaliditate, pentru limită de vârstă și de urmaș, plătite de Banca Centrală Europeană.”
Articolul 3
Prezentul regulament se aplică de la 1 iunie 1998.
Articolul 4
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 5 iunie 1998.